涼州行
作者：王建
朝代：唐

paragraphs: 涼州四邊沙皓皓，漢家無人開舊道。
邊頭州縣盡胡兵，將軍別築防秋城。
萬里人家皆已沒，年年旌節發西京。
多來中國收婦女，一半生男爲漢語。
蕃人舊日不耕犂，相學如今種禾黍。
驅羊亦著錦爲衣，爲惜氈裘防鬬時。
養蠶繅繭成匹帛，那堪繞帳作旌旗。
城頭山雞鳴角角，洛陽家家學胡樂。